


***ZAŠTO JE VAŽNO PRIČATI PRIČE***

******Dragi roditelji!

******Zašto su priče, bajke i basne tako važan dio djetetovog odrastanja? Pa, ima nekoliko razloga! **Djetetova mašta** se počinje razvijati u trenutku kada dijete postaje svjesno svijeta oko sebe. Već oko prve godine života možemo uočiti početne procese maštanja koji se kasnije sve više razvijaju. Tako kod starije djece možemo primjetiti **zamišljanje vila, sirena, ali i vještica i čudovišta.** Ponekad i sami ostanemo zatečeni mislima i strahovima koje naši malci izražavaju prije spavanja! Sve je to **rezultat mašte i razvoja mozga**. Naravno, cilj nam je pobuditi pozitivne i lijepe maštarije. Maštu kod djeteta najlakše razvijamo na način da potaknemo i probudimo različite receptore (mirisne, okusne, vizualne i slično). U tome nam uvelike pomaže pričanje priča koje **potiče dječje zamišljanje, maštanje i koncentraciju**. Jedan od najvažnijih alata koji pripovjedač posjeduje je **glas**. Ton, intonacija i način na koji se opisuju određeni likovi i situacije pomažu djetetu razumijeti osobine likova i interpretirati različite situacije.

Pričanje priča također pomaže djeci **upoznati, imenovati i razumijeti različite emocije.**  Djeca ne znaju uvijek izraziti svoje emocije i misli, a pričanje priča potiče proces emocionalnog razumijevanja; tako **osjećaj ljutnje djetetu možemo pojasniti pomoću lika iz priče koji se naljutio iz sličnog razloga kao i dijete.** Pomoću priče dijete također može naučiti prikladne i neprikladne reakcije te **prikladna i neprikladna ponašanja**.

Poruke koje priče šalju imaju jaku moralnu vrijednost; djeca kroz priče počinju shvaćati što je dobro, a što zlo. Pozitivan kraj i dobro koje pobjeđuje zlo, poruke su koje pomažu djeci u izgradnji povjerenja u ispravan ishod različitih životnih situacija te u jačanju samopouzdanja.

Nadalje, čitajući i pričajući djetetu priče, ono **jača koncentraciju i širi svoj rječnik**, što je vrlo bitna stavka u razvoju predčitačkih vještina. Na kraju nikako ne smijemo izostaviti osjećaj sigurnosti i bliskosti koji se javlja tijekom tog jedinstvenog dječjeg iskustva. Zato roditelji, čitajte djeci! Listajte slikovnice ili pak pričajte priče iz glave! Dijete će vam u svakom pogledu biti zahvalno!

*Za bilo kakva pitanja i informacije, dostupna sam na 099 5187382. Vaša psihologinja, Nikolina Magaš.*